Fjöldi hefur óskað eftir gögnum
Nýsköpun '99  samkeppnin um viðskiptaáætlanir  hefur fengið miklar og góðar undirtektir og mikill fjöldi verið í sambandi við Nýsköpunarsjóð til að fá send gögn vegna samkeppninnar. G. Ágúst Pétursson verkefnisstjóri segir að strax á fyrsta degi samkeppninnar hafi sýnt sig að áhuginn fyrir verkefninu væri mikill.
"Síminn hringdi látlaust og fólk sýnir þessu mikinn áhuga," segir hann. Er greinilegt, að hans sögn, að margir luma á góðum hugmyndum og hafa áhuga á að hella sér út í sjálfstæðan atvinnurekstur.
"Nú er rétta tækifærið, því allir sem vilja geta bæði fengið vönduð leiðbeiningagögn og tekið þátt í námskeiðum og spjallfundum sér að kostnaðarlausu," segir Ágúst. "Það hefur komið fyrir að fólk hringi og spyrji hvað þetta kosti. Því er ástæða til að undirstrika að fyrir gögn og námskeið er ekki tekið gjald. Markmiðið er jú að hvetja fólk til að bretta upp ermar og láta reyna á viðskiptahugmyndir sínar."
Heimasíða opnuð á Netinu 
Til að auka þjónustuna enn frekar hefur nú verið opnuð sérstök heimasíða samkeppninnar og verkefnisins á Netinu á vef Morgunblaðsins mbl.is . Morgunblaðið er einn aðstandenda Nýsköpunar '99 ásamt Nýsköpunarsjóði, Viðskiptaháskólanum í Reykjavík og endurskoðunar- og ráðgjafarfyrirtækinu KPMG. Þar verður hægt að nálgast handhægar upplýsingar, sjá greinar sem skrifaðar hafa verið um átakið og fylgjast með framgangi mála. Þarna er einnig unnt að koma fyrirspurnum til verkefnisstjórans í tölvupósti. Hægt er að nálgast vefinn með því að smella á hnappinn Nýsköpun '99 sem er til hægri á mbl.is undir flokknum Nýtt á mbl.is. Einnig má slá inn slóðina www.mbl.is/nyskopun99
Ágúst segist vilja hvetja alla til að taka þátt í þessu hvar sem er á landinu. Það fylgi því engar skyldur eða kvaðir að fá gögn eða taka þátt í námskeiðum og spjallfundum. "Tilgangurinn með Nýsköpun '99 er ekki aðeins að glæða áhuga og hvetja til framkvæmda heldur einnig að gefa sem flestum kost á að afla sér þekkingar og færni til að skrifa góða viðskiptaáætlun. Reynslan kennir okkur, að ef farið er út í rekstur með vandaða viðskiptaáætlun í farteskinu eru mun meiri líkur á að reksturinn nái að vaxa og dafna en annars yrði."
Stefnt er að því að senda námskeiðin út til nokkurra staða á landinu með aðstoð tölvubúnaðar þannig að sem flestir geti verið með.
Nýsköpun '99  samkeppnin um viðskiptaáætlanir hefur fengið miklar og góðar undirtektir.
Mikill fjöldi verið í sambandi við Nýsköpunarsjóð til að fá send gögn vegna samkeppninnar.
G. Ágúst Pétursson verkefnisstjóri segir að strax á fyrsta degi samkeppninnar hafi sýnt sig að áhuginn fyrir verkefninu væri mikill.
Ágúst segist vilja hvetja alla til að taka þátt í þessu hvar sem er á landinu.
Stefnt er að því að senda námskeiðin út til nokkurra staða á landinu með aðstoð tölvubúnaðar.